Document ID: 32011D0779

KOMMISSIONENS GENNEMFØRELSESAFGØRELSE
af 25. november 2011
om et supplerende tilskud til medlemsstaternes programmer for 2011 for fiskerikontrol, -inspektion og -overvågning
(meddelt under nummer K(2011) 8359)
(Kun den bulgarske, den danske, den engelske, den finske, den græske, den italienske, den lettiske, den litauiske, den maltesiske, den nederlandske, den polske, den portugisiske, den rumænske, den spanske, den svenske og den tyske udgave er autentiske)
(2011/779/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten, særlig artikel 21 (1), og
ud fra følgende betragtninger:
(1)
Kommissionen har på grundlag af de anmodninger om EU-medfinansiering, som medlemsstaterne har indsendt i deres fiskerikontrolprogrammer for 2011, vedtaget gennemførelsesafgørelse 2011/431/EU af 11. juli 2011 om EU-tilskud til medlemsstaternes 2011-programmer for fiskerikontrol, -inspektion og -overvågning (2), hvorefter der stadig er bevillinger til rådighed på 2011-budgettet.
(2)
De uudnyttede bevillinger på 2011-budgettet bør nu tildeles ved en ny afgørelse.
(3)
Medlemsstaterne er i overensstemmelse med artikel 21, stk. 2, i forordning (EF) nr. 861/2006 blevet bedt om med henblik på tildeling af supplerende midler at forelægge programmer, der vedrører de prioriterede indsatsområder, som Kommissionen har beskrevet i sit brev af 20. maj 2011 til medlemsstaterne, dvs. automatisering og forvaltning af data, elektroniske registrerings- og indberetningssystemer (ERIS), elektroniske registrerings- og indberetningsanordninger (ERIS-anordninger), fartøjsovervågningssystemer (FOS) samt sporing og kontrol af maskineffekt.
(4)
På dette grundlag og som følge af de budgetmæssige begrænsninger er de anmodninger om EU-tilskud til foranstaltninger, som f.eks. uddannelses- og udvekslingsprogrammer, inspektions- og observatørordninger på forsøgsbasis, analyse og vurdering af udgifter, initiativer til forbedring af kendskabet til den fælles fiskeripolitiks regler og bygning af skibe og luftfartøjer til fiskerikontrol, som er fremsendt i programmerne, blevet afvist, fordi de ikke vedrørte de oven for omhandlede prioriterede indsatsområder.
(5)
Som følge af budgetmæssige begrænsninger kunne ikke alle de støtteberettigede udgifter til programmer inden for de af Kommissionen angivne prioriterede indsatsområder finansieres. Kommissionen har udvalgt de projekter, der skal medfinansieres, ud fra, hvilke behov der er mest presserende ifølge Kommissionens egen definition.
(6)
Der kan ansøges om EU-tilskud til de foranstaltninger, der er omhandlet i artikel 8, stk. 1, litra a), i forordning (EF) nr. 861/2006.
(7)
Ansøgningerne om EU-tilskud er blevet vurderet for at se, om de er i overensstemmelse med reglerne i Kommissionens forordning (EF) nr. 391/2007 af 11. april 2007 om gennemførelsesbestemmelser til Rådets forordning (EF) nr. 861/2006 for så vidt angår medlemsstaternes udgifter til gennemførelsen af overvågnings- og kontrolordningerne under den fælles fiskeripolitik (3).
(8)
Der bør fastsættes maksimumsbeløb og satser for EU-tilskuddet inden for beløbsgrænserne i artikel 15 i forordning (EF) nr. 861/2006 og betingelser for ydelse af et sådant tilskud.
(9)
I lyset af den økonomiske krises negative indvirkning på medlemsstaternes budgetter bør der inden for grænserne i artikel 15 i forordning (EF) nr. 861/2006 fastsættes en høj medfinansieringssats for udgifter til ovennævnte prioriterede indsatsområder for at fremme investeringer inden for Kommissionens prioriterede indsatsområder.
(10)
For at være tilskudsberettigede skal automatiske lokaliseringsanordninger opfylde kravene i Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (4).
(11)
For at være tilskudsberettigede skal elektroniske registrerings- og indberetningsanordninger, der installeres om bord på fiskerfartøjer, opfylde kravene i gennemførelsesforordning (EF) nr. 404/2011.
(12)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
Genstand
Ved denne afgørelse fastsættes det, at der kan ydes et supplerende EU-tilskud til dækning af medlemsstaternes udgifter i 2011 til gennemførelse af overvågnings- og kontrolordningerne under den fælles fiskeripolitik, jf. artikel 8, stk. 1, litra a), i forordning (EF) nr. 861/2006. Det fastsættes også, hvor stort et EU-tilskud der kan ydes til hver medlemsstat, hvilken EU-tilskudssats der skal gælde, og hvilke betingelser der skal være opfyldt, for at der kan ydes et sådant tilskud.
Artikel 2
Afvikling af uindfriede forpligtelser
Medlemsstaterne foretager alle betalinger, for hvilke der anmodes om refusion, inden den 30. juni 2015. Betalinger, som medlemsstaterne foretager efter denne dato, er ikke refusionsberettigede. Uudnyttede budgetbevillinger i forbindelse med denne afgørelse vil blive frigjort senest den 31. december 2016.
Artikel 3
Ny teknologi og it-net
1. Til dækning af udgifter til de i bilag I nævnte projekter vedrørende indførelse af ny teknologi og etablering af it-net med henblik på en effektiv og sikker indsamling og forvaltning af data i forbindelse med overvågning og kontrol af fiskeriet kan der ydes et tilskud på 90 % af de støtteberettigede udgifter inden for de beløbsgrænser, der er fastsat i bilaget.
2. Til dækning af alle andre udgifter til de projekter, der er nævnt i bilag I, kan der ydes et tilskud på 50 % af de støtteberettigede udgifter inden for de beløbsgrænser, der er fastsat i bilaget.
Artikel 4
Automatiske fartøjslokaliseringsanordninger
1. Til dækning af udgifter til de i bilag II nævnte projekter vedrørende anskaffelse og installation om bord på fiskerfartøjer af automatiske lokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), kan der ydes et tilskud på 90 % af de støtteberettigede udgifter inden for de beløbsgrænser, der er fastsat i nævnte bilag.
2. Det tilskud, der er nævnt i stk. 1, beregnes på grundlag af en pris på højst 2 500 EUR pr. fartøj.
3. For at være berettiget til det tilskud, der er omhandlet i stk. 1, skal automatiske fartøjslokaliseringsanordninger opfylde kravene i gennemførelsesforordning (EU) nr. 404/2011.
Artikel 5
Elektroniske registrerings- og indberetningssystemer
Til dækning af udgifter til de i bilag III nævnte projekter vedrørende udvikling, anskaffelse og installation af samt teknisk bistand til de anordninger, der er nødvendige for elektroniske registrerings- og indberetningssystemer (ERIS) med henblik på en effektiv og sikker dataudveksling i forbindelse med overvågning og kontrol af fiskeriet, kan der ydes et tilskud på 90 % af de støtteberettigede udgifter inden for de beløbsgrænser, der er fastsat i nævnte bilag.
Artikel 6
Elektroniske registrerings- og indberetningsanordninger
1. Til dækning af udgifter til de i bilag IV nævnte projekter vedrørende anskaffelse og installation om bord på fiskerfartøjer af ERIS-anordninger, der muliggør elektronisk registrering og indberetning af fiskeridata til et fiskeriovervågningscenter, kan der ydes et tilskud på 90 % af de støtteberettigede udgifter inden for de beløbsgrænser, der er fastsat i bilaget.
2. Det tilskud, der er nævnt i stk. 1, beregnes på grundlag af en pris på højst 3 000 EUR pr. fartøj, jf. dog stk. 4.
3. For at være tilskudsberettigede skal ERIS-anordninger opfylde kravene i gennemførelsesforordning (EU) nr. 404/2011.
4. For anordninger, der kombinerer ERIS- og FOS-funktioner, og som opfylder kravene i gennemførelsesforordning (EU) nr. 404/2011, beregnes det i stk. 1 nævnte tilskud på grundlag af en pris på højst 4 500 EUR pr. fartøj.
Artikel 7
Pilotprojekter
Til dækning af udgifter til de i bilag V nævnte pilotprojekter vedrørende ny kontrolteknologi kan der ydes et tilskud på 50 % af de støtteberettigede udgifter inden for de beløbsgrænser, der er fastsat i nævnte bilag.
Artikel 8
Samlet maksimalt EU-tilskud pr. medlemsstat
De forventede udgifter, den støtteberettigede del deraf og det maksimale EU-tilskud pr. medlemsstat er som følger:
(EUR)
Medlemsstat
Forventede udgifter til det nationale tillægsfiskerikontrolprogram
Udgifter til projekter udvalgt efter denne afgørelse
Maksimalt EU-tilskud
Bulgarien
147 254
147 254
132 530
Cypern
259 000
255 000
229 500
Danmark
2 159 798
1 408 564
1 267 708
Tyskland
6 792 280
137 480
123 732
Irland
51 610 000
250 000
225 000
Grækenland
2 133 500
590 000
455 000
Spanien
4 182 697
2 264 977
2 038 480
Italien
4 010 000
1 140 000
1 026 000
Letland
140 944
140 944
126 850
Litauen
207 200
135 313
121 782
Malta
270 664
191 486
130 313
Nederlandene
300 000
0
0
Polen
386 324
385 360
343 623
Portugal
2 843 921
2 395 200
2 155 680
Rumænien
589 000
85 000
76 500
Finland
1 000 000
870 000
635 000
Det Forenede Kongerige
2 862 415
1 349 325
1 214 392
I alt
79 894 998
11 745 904
10 302 090
Artikel 9
Adressater
Denne beslutning er rettet til Republikken Bulgarien, Kongeriget Danmark, Forbundsrepublikken Tyskland, Irland, Den Hellenske Republik, Kongeriget Spanien, Den Italienske Republik, Republikken Cypern, Republikken Letland, Republikken Litauen, Republikken Malta, Kongeriget Nederlandene, Republikken Polen, Den Portugisiske Republik, Rumænien, Republikken Finland og Det Forenede Kongerige Storbritannien og Nordirland.
Udfærdiget i Bruxelles, den 25. november 2011.

Labels: 2
7
6
12
18
15